अफवाहों के प्रति हमारा आकर्षण और सनसनी के लिए हमारी लालसा सोशल मीडिया के अभ्युदय से कहीं पहले से हमारे व्यवहार को प्रभावित करती रही है। चाहे सितम्बर 1995 में पहले दिल्ली और फिर पूरे देश में दूध पीती गणेश मूर्तियां हों या फिर दिल्ली का ही 2001 का मंकी मैन हो- हमने यह सिद्ध किया है कि अफवाहों में जीने के लिए हमें किसी तकनीकी अविष्कार की दरकार नहीं है। सोशल मीडिया मौखिक प्रचार द्वारा फैलने वाली अफवाहों को एक दृश्य श्रव्य आधार प्रदान करता है। अब इन अफवाहों को देखा, सुना और पढ़ा जा सकता है जिससे यह अधिक प्रामाणिक लगने लगती हैं।